পরমাণু অস্ত্র বানানোর জন্য উত্তর কোরিয়াকে এককভাবে দায়ী করা চলে না। সেই পঞ্চাশের দশকের কোরিয়ান ক্রাইসিসের অবসানের পর থেকে আমেরিকা উত্তর কোরিয়াকে শুধু অর্থনৈতিকভাবে কোণঠাসা করে রাখা নয়, ক্রমবর্ধমান সামরিক হুমকির মুখেও রেখেছে। দক্ষিণ কোরিয়ায় সামরিক ঘাঁটি স্থাপন এবং তাদের অস্ত্র সজ্জিত করা এবং উত্তর কোরিয়ার গা ঘেঁষে দক্ষিণ কোরিয়ার সঙ্গে মিলে উস্কানিমূলক যুক্ত সামরিক মহড়া চালানো উত্তর কোরিয়ার জন্য এক বিরাট হুমকি সৃষ্টি করেছিল। এই হুমকির মুখেই উত্তর কোরিয়া পরমাণু অস্ত্র তৈরির পরীক্ষা শুরু করে। এই পরীক্ষা থেকে উত্তর কোরিয়াকে নিবৃত্ত করার একমাত্র উপায়, দক্ষিণ কোরিয়াকে ক্রমাগত অস্ত্রসজ্জিত করার নীতি থেকে আমেরিকার সরে আসা এবং সেখান থেকে মার্কিন সামরিক ঘাঁটি অপসারণ। আমেরিকা তাতে রাজি নয়। তার উদ্দেশ্য, উত্তর কোরিয়াকে অর্থনৈতিক ও সামরিক বেষ্টনীর মধ্যে কোণঠাসা করে রেখে সেখানে তাদের চেঞ্জ অব দ্য রেজিমের নীতি সফল করা।